สมาคมนักกฎหมายสิทธิมนุษยชน ยื่นข้อเรียกร้อง 4 ข้อ เกี่ยวกับกรณีนายคณากร เพียรชนะ ยิงตัวเองและอ้างว่าถูกแทรกแซงความเป็นอิสระในการพิจารณาพิพากษาคดีอย่างไรบ้าง
เมื่อวันที่ 7 ต.ค. 2562 สมาคมนักกฎหมายสิทธิมนุษยชนและองค์กรภาคประชาชนรวม 12 องค์กร ออกแถลงการณ์กรณีนายคณากร เพียรชนะ ยิงตัวเองและอ้างว่าถูกแทรกแซงความเป็นอิสระในการพิจารณาพิพากษาคดี โดยสมาคมฯ มียื่นข้อเรียกร้อง 4 ข้อ คือ


1. ข้อเรียกร้องต่อคณะกรรมการตุลาการศาลยุติธรรม (ก.ต.) : ขอให้ตั้งคณะกรรมการตรวจสอบข้อเท็จจริงตามที่นายคณากรกล่าวอ้างในคำแถลงการณ์ โดยคณะกรรมการต้องอิสระและเป็นกลาง หากพบการกระทำความผิดก็ให้ดำเนินคดีทั้งทางวินัยและอาญาตามกระบวนการต่อไปโดยเร็ว และแจ้งผลต่อสาธารณะ โดยระหว่างการสอบสวน ก.ต. ต้องดำเนินการคุ้มครองความปลอดภัยของนายคณากรและครอบครัวเพื่อให้นายคณากรอยู่ในภาวะที่สามารถให้ข้อมูล ข้อเท็จจริงและพยานหลักฐานต่อคณะกรรมการตรวจสอบข้อเท็จจริงได้อย่างอิสระ ไม่ถูกข่มขู่คุกคามจากบุคคลใด

2. ข้อเรียกร้องต่อประธานศาลฎีกา : ให้พิจารณาทบทวนแก้ไขระเบียบราชการฝ่ายตุลาการศาลยุติธรรมว่าด้วยการรายงานคดีสำคัญในศาลชั้นต้นและศาลชั้นอุทธรณ์ต่อประธานศาลฎีกาและรายงานคดีและการตรวจสำนวนคดีในสำนักงานอธิบดีผู้พิพากษาภาค พ.ศ.2562 และสร้างกลไกอย่างเป็นทางการเพื่อให้เกิดการพิจารณาคดีอย่างถูกต้อง เป็นธรรม และป้องกันไม่ให้มีการแทรกแซงความเป็นอิสระของผู้พิพากษา และให้ผู้พิพากษาที่ถูกแทรกแซงสามารถร้องเรียนขอความเป็นธรรมได้อย่างปลอดภัย

3. ขอเรียกร้องต่อผู้พิพากษา : ขอให้มีความกล้าหาญทางจริยธรรมและไม่ยอมจำนนต่ออำนาจอิทธิพลนอกกฎหมาย รวมทั้งอคติของผู้ใด อันจะทำให้การพิจาณาพิพากษาคดีเสียความยุติธรรมไป ทั้งนี้ เพื่อดำรงไว้ซึ่งเกียรติและศักดิ์ศรีของผู้พิพากษาในการสร้างความเป็นธรรมในสังคม

4. ข้อเรียกร้องต่อสื่อมวลชน : ให้นำเสนอข่าวอย่างตรงไปตรงมาเพื่อให้เป็นประโยชน์ในการปฏิรูปกระบวนการยุติธรรม ไม่บิดเบือนให้เป็นประเด็นทางการเมือง อันอาจก่อให้เกิดความแตกแยกแบ่งฝ่าย หรือลดทอนศักดิ์ศรีของบุคคลใด
ข่าวสารทั่วไป สถิติต่างๆ